Rangos elismerés: Hazai szakembert választottak az Európai Ökológiai Közgazdaságtani Társaság elnökévé

A Corvinus Egyetem docensét, Köves Alexandrát választották az Európai Ökológiai Közgazdaságtani Társaság (ESEE) tagjai elnöküknek február közepén.

Köves Alexandra a megválasztása előtt is részt vett az ESEE (European Society for Ecological Economics) vezetésében, három éven át a nemzetközi szervezet egyik alelnöki tisztségét töltötte be. A szakember a Corvinus Egyetem Döntéselméleti Tanszékének docense, valamint az egyetemen működő Ökológiai Közgazdaságtan Kutatóközpontjának vezetője. Kutatásai elsősorban a gazdasági növekedésre építő működés meghaladásának (degrowth) lehetséges forgatókönyveire összpontosítanak.

Elnöki célkitűzése, hogy az ökológiai közgazdaságtan mint érett tudományterület üzenetét minél szélesebb közönséghez juttassa el – hallgatókhoz, hasonló gondolkodású szervezetekhez, civil társadalmi szereplőkhöz és döntéshozókhoz is.

„Egy ilyen szakmai elismerés nem kizárólag egy embernek, hanem a körülötte létrejött tudományos közegnek, és az ott aktív kollégáknak is köszönhető. Úgy érzem, a Corvinuson létezik ez az inspiráló közeg, és egy ilyen alternatív kutatási terület sok lehetőséget hozhat arra, hogy nemzetközi szinten is valami újat alkossunk” – mondta új megbízatása kapcsán Köves Alexandra.

A közgazdász több ökológiai közgazdaságtannal kapcsolatos kurzus kidolgozásában és elindításában is részt vett, és publikált a transzformatív tanulás erejéről ezen a területen. Az ökológiai közgazdaságtan elkötelezett szószólója. Két podcast-sorozatot is vezet: a magyar nyelvű „Zöld Egyenlőség” podcast közel öt éve fut, több mint 170 epizóddal, de alapítója és társházigazdája az „Economics for Rebels”, az Európai Ökológiai Közgazdaságtani Társaság angol nyelvű podcastjának is.

Az ökológiai közgazdaságtan olyan több tudományágat felölelő kutatási irány, amely a gazdaságot a társadalomba és az ökológiai környezetbe szorosan beágyazott területként kezeli, és a közgazdasági gondolkodás reformációját sürgeti a környezeti fenntarthatóság és a társadalmi igazságosság érdekében. A tudományterület alapjait az 1970-es években fektették le, intézményesülése 1989-ben történt meg a Nemzetközi Ökológiai Közgazdaságtani Társaság (ISEE – International Society for Ecological Economics) és az Ecological Economics tudományos folyóirat megalapításával. Az Európai Ökológiai Közgazdaságtani Társaság az ISEE európai kutatókat magában foglaló ága, amelyet 1996-ban hoztak létre.

Sajtókapcsolat:

* press@uni-corvinus.hu

|  |  |
| --- | --- |
|  | © Budapesti Corvinus EgyetemKöves Alexandra, a Corvinus Egyetem docense, az Európai Ökológiai Közgazdaságtani Társaság elnöke. |

Eredeti tartalom: Budapesti Corvinus Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/19576/rangos-elismeres-hazai-szakembert-valasztottak-az-europai-okologiai-kozgazdasagtani-tarsasag-elnokeve/